બરવાળા મહાજનના આગેવાન ભાઈઓની ધરપકડ કરીને અંગ્રેજ સરકારની પોલીસે ધંધુકા ખાતે અટકમાં રાખ્યા હતા. ઝવેરચંદ મેઘાણી આ ભાઈનોને મળવા અને તેમને અભિનંદવા ધંધુકા પહોચ્યા અને બરવાળાની અદભુત જાગૃતિની અનેક વાતો કરીને બરવાળાને બિરદાવ્યું. છૂટા પડવાની તૈયારી કરતા હતા ત્યાં પોલીસ-ઈન્સ્પેકટર પઠાણ આવ્યા અને ઝવેરચંદ મેઘાણી સાથે હાથ મિલાવી કહ્યું : 'તમને કલમ ૧૧૭ હેઠળ હું ગિરફતાર કરું છું.''આભાર'ઝવેરચંદ મેઘાણીએ કહ્યું. બીજી જ મિનિટે તેમને સરકારી મોટરમાં બેસાડીને પોલીસ-સ્ટેશને લઈ ગયા. ઝવેરચંદ મેઘાણીનાં પત્ની દમયંતીબેન ત્યાં હાજર હતાં, તેમણે 'ઈન્કિલાબ ઝિન્દાબાદ' ની ઘોષણા કરી.ધરપકડના સમાચાર ફેલાતા ગયા તેમ ગામેગામ હડતાળો પડી. રાણપુરમાં તો સોપો પડી ગયો. સાંજે જંગી સરઘસ નીકળ્યું અને ત્રણ-ચાર હજારની જનમેદની રાણપુરના નદીપટ પર સભાના રૂપમાં ફેરવાઈ ગઈ. ઝવેરચંદ મેઘાણીની ધરપકડ સામે વિરોધ પ્રદર્શિત કરતાં આક્રોશભર્યાં ભાષણો થયાં. નદીની રેતમાં વિદેશી કાપડની હોળી દમયંતીબેનને હાથે પ્રગટાવવામાં આવી.